Иван Вазов
Мечтание

chitanka.info

Сред бурите, които тряскат,

сред мълнийте, които бляскат,

съзира моят тъжен взор

друг, ясен кръгозор.

Пред силите, които гаснат,

пред гробите, които раснат,

съглежда моят жаден ум

с цветя насеян друм.

Аз виждам светлите чертози

на бъдещето… рози, рози!

На мир, на правда, на светлик

Великдена велик.

Ще стигнем ли до там, не зная;

но сладко ми е да мечтая,

да тичам мислено на лов

за слънце и любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.